USR a cerut partidelor parlamentare „nu doar să spună că țin cont de voința cetățenilor, ci și să acționeze ca atare”. Reacția vine după ce senatorii au respins proiectul care prevede revenirea la alegerea primarilor în două tururi de scrutin.

„Gata cu ipocrizia! Respingerea de astăzi, din plenul Senatului, a proiectului USR privind alegerea primarilor în două tururi reprezintă cea mai bună dovadă că USR a avut dreptate și că actuala configurație a Parlamentului nu permite adoptarea reformelor reale și profunde de care România are nevoie. Din acest motiv se impune organizarea cât mai rapidă de alegeri anticipate”, se arată într-un comunicat al USR.

Potrivit comunicatului, UDMR și PSD au votat pentru respingerea proiectului.

Pe de altă parte, PNL, ALDE și Pro România „au avut aproape jumătate dintre parlamentari absenți”. „Probabil sunt mai importante negocierile pentru un posibil viitor beneficiu într-o guvernare liberală decât să ne asigurăm, cu toții, că localitățile României nu mai sunt administrate de oameni ce reprezintă doar 10-11% dintre locuitori”, se arată în comunicat.

„Revenirea la alegerea primarilor în două tururi reprezintă prima condiție din cele patru enunțate de Alianța USR PLUS pentru a acorda votul de învestitură Guvernului Orban. Este prima deoarece e esențială pentru legitimitatea aleșilor locali și pentru recuperarea democrației la nivel local”, potrivit USR.